16.6.2023
ET
Euroopa Liidu Teataja
C 214/137 Neljapäev, 19. jaanuar 2023
X. arvestades, et koostöö rahvusvaheliste partneritega on ülioluline, et kaitsta ELi väljaspool Euroopat kulutatud vahendeid ja ELi eelarve tulude poolt; arvestades, et OLAF allkirjastas 2021. aastal halduskoostöö kokkulepped kahe rahvusvahelise partnerasutuse, Ukraina peaprokuratuuri ja Maailma Tolliorganisatsiooniga; arvestades, et OLAF korraldas 2021. aastal veebipõhiseid üritusi, et luua uusi operatiivkontakte ELi mittekuuluvate riikide uurimisasutustega ning julgustada pettustest ja õigusnormide rikkumistest teatamist ELi delegatsioonide kaudu kogu maailmas; 1. väljendab heameelt seoses 33. aastaaruandega Euroopa Liidu finantshuvide kaitse ja pettustevastase võitluse kohta 2021. aastal; 2. on teadlik, et 2021. aasta oli keeruline aasta, mil COVID-19 pandeemia mõju tõttu oli vaja kohandada kontrollistrateegiaid ning keskenduda ennetamisele konkreetsete leevendusmeetmete ja suunatud meetmete abil, et avastada õigusnormide rikkumisi ja pettusi; 3. tuletab meelde, et 19. veebruaril 2021. aastal jõustus taaste- ja vastupidavusrahastu, ehk NGEU põhisammas, mida komisjon rahastab kapitaliturgudelt võetud laenudest ning mille eesmärk on rahastada liikmesriikide reforme ja investeeringuid tagasiulatuvalt alates pandeemia algusest veebruaris 2020; 4. rõhutab asjaolu, et 2021. aastal olid toimingud kõlblikud ELi rahastuse saamiseks mitmeaastase finantsraamistiku 2014–2020 (mis lõpeb 2024. aastal), mitmeaastase finantsraamistiku 2021–2027 ja taastepaketi „NextGenerationEU“ raames; 5. rõhutab asjaolu, et uus mitmeaastane finantsraamistik 2021–2027, mille viimased programmid võeti vastu 2021. aastal koos taastekavaga „NextGenerationEU“, annab ELile 1,8 triljonit eurot, mis on enneolematu hulk vahendeid; rõhutab asjaolu, et parlament (eelarve täitmisele heakskiidu andmise tagamiseks), OLAF, kontrollikoda, komisjon ise ja vajaduse korral Euroopa Prokuratuur võivad kasutada asjakohaseid andmeid ning kontrollida rahaliste vahendite kasutamist, et täiendada ja tugevdada kehtivates määrustes sätestatud auditeerimismeetmeid; 6. märgib, et parlamendil ja selle eelarvekontrollikomisjonil peaks olema suur roll taaste- ja vastupidavusrahastu juhtimises, sealhulgas korrapäraste struktureeritud dialoogide kaudu, kus komisjonil palutakse arutada taaste- ja vastupidavusrahastu rakendamist ning komisjon peab võtma arvesse sellest tulenevaid seisukohti; 7. rõhutab, et vaja on ka vastavalt kõrgendatud tähelepanu ja kontrolli tagamaks nende rahaliste vahendite parim võimalik panus liidu ühiste eesmärkide saavutamisse; tuletab meelde suurenenud survet ELi vahendeid haldavatele asutustele, ressursside suuremat mahtu ja nende haldamisega seotud suurenenud ohte (pärast seda, kui pandeemiaga seoses on kasutusele võetud lihtsustatud ja kiirmenetlused, mida võidakse kuritarvitada); 8. on seisukohal, et läbipaistvuse suurendamist, pettustevastase võitluse digiteerimist ning pettuseriski hindamise ja juhtimise pidevat tugevdamist ning arendamist tuleks jätkata paralleelselt ELi pettustevastase struktuuri usaldusväärse rakendamisega; 9. kutsub üles parandama digiteerimise taset, andmesüsteemide koostalitlusvõimet ning ühtlustama aruandlust, järelevalvet ja auditeerimist ELis, ning kordab sellega seoses oma üleskutset komisjonile ühtlustada määratlused, et oleks võimalik saada võrreldavaid andmeid kogu ELis; 10. palub komisjonil esitada seadusandliku ettepaneku vastastikuse haldusabi kohta Euroopa nendes rahastusvaldkon­ dades, kus niisugune tava veel ette nähtud ei ole; julgustab komisjoni töötama välja sellist pädevate asutuste vahelist teabevahetussüsteemi, mis võimaldaks võrrelda kahe või enama liikmesriigi vaheliste tehingute raamatupidamisarvestuse ristkontrolli, et vältida riikidevahelisi pettusi seoses Euroopa struktuuri- ja investeerimisfondidega, tagades seeläbi tervikliku lähenemisviisi ELi finantshuvide kaitsele; 11. väljendab muret finantshuvide kaitse aruande üsna hilise avaldamise pärast, kuna aasta n aruanne avaldatakse alles aasta n+1 septembris; mõistab, et selle peamiseks põhjuseks on asjaolu, et liikmesriigid esitavad oma teabe üsna hilja; kutsub komisjoni üles olema proaktiivsem, nõudes, et liikmesriigid esitaksid oma andmed varem, et aastaaruanne saaks kiiremini valmis, mis võimaldaks parlamendi aruannet käsitleva resolutsiooni varem vastu võtta, ideaaljuhul aasta n+1 jooksul;